钦定古今图书集成/明伦汇编/闺媛典/第003卷 > 明仁孝文皇后内训 > 《德性章第一》
## 钦定古今图书集成/明伦汇编/闺媛典/第003卷 > 明仁孝文皇后内训 > 《德性章第一》

贞静，幽闲端庄，诚一，女子之德性也。孝敬仁明，慈和
柔顺，德性备矣。夫德性原于所禀，而化成于习，匪由
外至，实本于身。古之贞女，理情性，治心术，崇道德，故
能配君子以成其教。是故仁以居之，义以行之，智以烛之，信以守之，礼以体之。匪礼勿履，匪义勿由，动必
由道，言必由信。匪言而言，则厉阶成焉；匪礼而动，则
邪僻形焉。阈以限言，玉以节动。《礼》以制心，道以制欲。
养其德性，所以饬身，可不慎欤？无损于性者，乃可以
养德。无累于德者，乃可以成性。积过由小，害德为大。
故大厦倾颓，基址勿固也；己身不饬，德性有亏也。美
玉无瑕，可为至宝；贞女纯德，可配京室。检身制度，足
为母仪；勤俭不妒，足法闺阃。若夫骄盈嫉忌，肆意适
情，以病其德性，斯亦无所取矣。古语云：“处身造宅，黼
身建德。”《诗》云：“俾尔弥尔性”，纯嘏尔常矣。